2021. gada 7. februārī

**Elīna Ieva Vītola izcīna zeltu noslēdzošajā Pasaules kausa posmā**

Svētdien, 7. februārī noslēdzošā Eberspacher Pasaules kausa posma otrā sacensību diena iesākās ar dāmu sacensībām, kurās starp 44 kamaniņu braucējām (ieskaitot Nāciju kausa dalībnieces) par goda pjedestālu cīnījās arī četras latvietes: Ulla Zirne, Kendija Aparjode, Elīna Ieva Vītola un Elīza Tīruma.

Sniega snigšana dabīgajā ledus trasē būtiski ietekmēja trases ledus kvalitāti, kas kādai sportistei deva priekšrocību, bet kādai atņēma iespēju cīnīties par augstvērtīgiem rezultātiem.

Pirmajā braucienā Kendija Aparjode izmantoja sava starta numura priekšrocību un, lieliski veicot braucienu, finišēja 56.728 sekundēs, un ieridnojās pirmājā vietā. Otrā – vāciete Šajenna Rozentāle *(Cheyenne Rosenthal)* [+0.271], bet trešā – mājiniece Natālijā Māga *(Natalie Maag)* [+0.337].

Juniore Elīna Ieva Vītola, finišējot 57.094 sekundēs, ierindojās piektajā vietā, bet Elīza Tīruma, pirmo braucienu veicot 57.534 sekundēs, izcīnīja desmito pozīciju. Savukārt Ulla Zirne, kļūdoties startā, finišēja 59.481 sekundē, ierindojoties 25. vietā.

Otrajā braucienā Elīna Ieva Vītola veic lielisku braucienu un finišē ar trešo ātrāko rezultātu, kas divu braucienu summā ļauj apsteigt četras konkurentes un izcīnīt zelta godalgu, kas jaunajai sportistei ir karjeras rekords [1:53.618]. Sudrabs – vācietei Jūlijai Taubitsai *(Julia Taubitz)* [+0.252], bet bronzas godalga – mājiniecei Natālijai Māgai *(Natalie Maag)* [+0.279].

Kendijai Aparjodei otrajā braucienā 14. ātrākis rezultāts, kas divu braucienu summā ļāva noslēgt TOP 6 [+0.502]. Otrā brauciena astotais ātrākais rezultāts Elīzai Tīrumai, kas divu braucienu summā sportistei ļāva pakāpties par vienu pozīciju un ierindoties devītajā vietā [+0.896]. Savukārt Ulla Zirne veica ļoti labu otro braucienu un finišēja ar piekto ātrāko laiku, bet divu braucienu summā sportiste izcīna 20. vietu [+2.739].

Plkst. 14.20 2020./21. gada sezona noslēgsies ar komandu stafeti, kurā Latviju pārstāvēs Elīna Ieva Vītola, Artūrs Dārznieks un jaunākais no Latvijas duetiem – Mārtiņš Bots/Roberts Plūme.

Latvijas komandas startam Eberspacher Pasaules kausa noslēdzošajā posmā seko līdzi tiešraidē Helio un Shortcut kanālā Best4Sport TV.

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456